Id-Direttiva tal-Parlament Ewropew u tal-Kunsill 94/36/KE
tat-30 ta’ Ġunju 1994
dwar il-kuluri għall-użu fl-ikel
IL-PARLAMENT EWROPEW U L-KUNSILL TA’ L-UNJONI EWROPEA,
Wara li kkunsidraw t-Trattat li jistabbilixxi il-Komunità Ewropea, u b’mod partikolari l-Artikolu 100a tiegħu,
Wara li kkunsidraw id-Direttiva tal-Kunsill 89/107/KEE tal-21 ta’ Diċembru 1988 dwar l-approssimazzjoni tal-liġijiet ta’ l-Istati Membri rigward l-addittivi ta’ l-ikel awtorizzati għall-użu fl-ikel intiż għal konsum mill-bniedem [1], u b’mod partikolari l-Artikolu 3 tiegħu,
Wara li kkunsidraw il-proposta mill-Kummissjoni [2],
Wara li kkunsidraw l-opinjoni tal-Kumitat Ekonomiku u Soċjali [3],
Filwaqt li jaġixxu bi qbil mal-proċedura li hemm referenza dwarha fl-Artikolu 189b tat-Trattat [4],
Billi d-differenzi bejn il-liġijiet nazzjonali dwar il-kondizzjonijiet ta’ l-użu tal-kuluri fl-ikel ifixklu l-moviment liberu tal-prodotti ta’ l-ikel; billi dan jista’ joħloq kondizzjonijiet ta’ kompetizzjoni mhux ġusta;
Billi l-ewwel konsiderazzjoni għal xi regoli fuq dawn l-addittivi ta’ l-ikel u l-kondizzjonijiet ta’ l-użu tagħhom għandha tkun il-ħtieġa li jkun protett u infurmat il-konsumatur;
Billi l-addittivi ta’ l-ikel jistgħu jkun użati biss meta jkun hemm evidenza li huma teknoloġikament meħtieġa u li l-użu tagħhom mhuwiex ħażin għas-saħħa;
Billi l-kuluri huma wżati biex jerġgħu jagħtu d-dehra oriġinali ta’ l-ikel li l-kulur tiegħu jkun affettwat bl-ipproċessar, il-ħażna, l-imballaġġ u d-distribuzzjoni, li bihom l-aċċettabiltà viswali tista’ tkun imħassra;
Billi l-kuluri huma użati biex jagħmlu l-ikel iktar attraenti viżwalment u jgħinu biex jidentifikaw it-togħma normalment assoċċjata mal-ikel partikolari u biex jagħtu kulur lil ikel li inkella ma jkollux kulur;
Billi huwa meħtieġ li jkunu inklużi ċerti kuluri maħsuba għall-immarkar tas-saħħa tal-laħam taħt ir-responsabbiltà tal-veterinarju uffiċjali skond il-ħtiġiet tad-Direttiva 91/497/KEE [5], u b’mod partikolari il-Kapitolu XI ta’ l-Anness I tagħha;
Billi dawk il-kuluri biss li huma awtorizzati minn din id-Direttiva għandhom ikunu wżati għad-dekorazzjoni ta’ bajd jew għall-istampar ta’ bajd kif ipprovvdut fir-Regolament (KEE) Nru 1274/91 [6];
Billi l-kuluri huma wżati biex isaħħu l-kuluri diġà preżenti fl-ikel;
Billi huwa ġeneralment rikonoxxut li l-prodotti ta’ l-ikel mhux ipproċessati u ċerti prodotti bażiċi oħra ta’ l-ikel għandhom ikunu ħielsa mill-addittivi ta’ l-ikel;
Billi, fir-rigward ta’ l-informazzjoni xjentifika u tossikoloġika l-aktar reċenti dwar l-addittivi, xi wħud minn dawn jistgħu jkunu permissibbli biss għal ċerti prodotti ta’ l-ikel u taħt ċerti kondizzjonijiet ta’ l-użu;
Billi huwa meħtieġ li jsiru regoli strinġenti għall-użu ta’ l-addittivi fl-ikel għat-tfal żgħar;
Billi l-Kumitat Xjentifiku dwar l-Ikel ġie kkonsultat fuq dawk is-sustanzi li għadhom mhux suġġetti għad-dispożizzjonijiet tal-Komunità;
Billi huwa mixtieq li meta tittieħed deċiżjoni dwar jekk prodott partikolari ta’ l-ikel jagħmilx parti minn ċerta kategorija ta’ l-ikel, il-konsultazzjoni tal-Kumitat Permanenti ta’ l-Ikel hija l-proċedura li għandha tkun segwita;
Billi din id-Direttiva parzjalment tieħu post id-Direttiva tal-Kunsill tat-23 ta’ Ottubru 1962 dwar l-approssimazzjoni tar-regolamenti ta’ l-Istati Membri li jikkonċernaw is-sustanzi kuluranti awtorizzati għall-użu fi prodotti ta’ l-ikel maħsuba għal konsum tal-bniedem [7];
Billi l-modifika eżistenti ta’ kriterji ta’ purità dwar is-sustanzi kuluranti u speċifikazzjoni ġdida għal dawk meta ma teżistix kriterja ta’ purità, għandhom ikunu proposti bi qbil mal-proċedura ta’ l-Artikolu 11 tad-Direttiva 89/107/KEE;
Billi, biex ikunu protetti l-konsumaturi, il-Komunità għandha tippromwovi riċerka dwar l-effetti possibbli (inklużi dawk ta’ natura kumulattiva u sinerġika) dwar is-saħħa tal-bniedem tal-kuluri wżati fil-prodotti ta’ l-ikel, b’referenza speċjali għal dawk li n-nuqqas tagħhom ta’ possibbilità li jagħmlu l-ħsara hija fid-dubju,
ADOTTAW DIN ID-DIRETTIVA:
Artikolu 1
1. Din id-Direttiva hija direttiva speċifika li tifforma parti mid-direttiva komprensiva fi ħdan it-tifsira ta’ l-Artikolu 3 tad-Direttiva 89/107/KEE,
2. Għall-għanijiet ta’ din id-Direttiva, ‘kuluri’ huma sustanzi li jżidu jew jerġgħu jagħtu kulur lil xi ikel, u jinkludu kostitwenti naturali tal-prodotti ta’ l-ikel u sorsi naturali li normalment ma jkunux ikkonsumati bħala prodotti ta’ l-ikel bħala tali u mhux normalment użati bħala ingredjenti karatteristiċi ta’ l-ikel.
Il-preparazzjonijiet miksuba mill-prodotti ta’ l-ikel u sorsi materjali naturali oħrajn miksuba minn estrazzjoni fiżika u/jew kimika li tirriżulta f’estrazzjoni selettiva ta’ pigmenti relattivi mal-kostitwenti nutrittivi jew aromatiċi huma kuluri fi ħdan it-tifsira ta’ din id-Direttiva.
3. Madankollu, s-sustanzi li ġejjin m’għandhomx ikunu kkonsidrati kuluri għall-għan ta’ din id-Direttiva:
- prodotti ta’ l-ikel, kemm jekk niexfa jew f’forma kkonċentrata u sustanzi li jagħtu t-togħma inkorporati waqt il-manifattura ta’ prodotti ta’ komposti ta’ l-ikel, minħabba l-propjetajiet aromatiċi, bnini jew nutrittivi flimkien mal-effett kulurit sekondarju, bħal ma hi l-paprika, it-turmerik u ż-żagħfran,
- kuluri wżati biex ikunu kkuluranti l-partijiet esterni mhux tajba għall-ikel tal-prodotti ta’ l-ikel, bħal kisi tal-ġobon u għal kisi taz-zalzett.
Artikolu 2
1. Is-sustanzi biss elenkati fl-Anness I jistgħu jkunu wżati bħala kuluri fil-prodotti ta’ l-ikel.
2. Il-kuluri jistgħu jintużaw biss fil-prodotti ta’ l-ikel elenkati fl-Annessi III, IV u V u taħt il-kondizzjonijiet speċifikati hemmhekk; il-kuluri jistgħu jintużaw f’dawk l-istess prodotti ta’ l-ikel meta jkunu maħsuba għal użu partikolari bi qbil mad-Direttiva 89/398/KEE [8].
3. Il-kuluri ma jistgħux jintużawx fil-prodotti ta’ l-ikel elenkati fl-Anness II minbarra kif ipprovvdut speċifikament fl-Annessi III, IV jew V.
4. Il-kuluri permissibbli għal ċerti użu biss huma elenkati fl-Anness IV.
5. Il-kuluri permissibbli b’mod ġenerali fi prodotti ta’ l-ikel u l-kondizzjonijiet ta’ l-użu għal dan il-għan huma elenkati fl-Anness V.
6. Il-livelli massimi indikati fl-Annessi:
- jirrelataw ma’ prodotti ta’ l-ikel lesti biex jittieklu, ippreparati skond l-istruzzjonijiet għall-użu,
- jirreferu għal kwantitajiet tal-prinċipju tal-kulur kontenut fil-preparazzjoni tal-kulur.
7. Fl-Annessi ta’ din id-Direttiva ‘quantum satis’ tfisser li l-ebda l-livell massimu m’huwa speċifikat. Madankollu, sustanzi kuluranti għandhom jintużaw skond prattika ta’ manifattura tajba f’livell mhux għola minn dak meħtieġ biex jinkiseb l-għan intiż u bil-kondizzjoni li ma jiżgwidawx lil konsumatur.
8. Għall-iskopijiet ta’ l-immarkar tas-saħħa kif ipprovvdut fid-Direttiva 91/497/KEE u l-immarkar l-ieħor meħtieġ fuq prodotti tal-laħam, jistgħu jintużaw biss E 155 Kannella HT, E133 Ikħal Brillanti FCF jew E 129 Aħmar Allura AC jew taħlita xierqa ta’ E133 Ikħal Brillanti FCF u E 129 Aħmar Allura AC.
9. Biss dawk il-kuluri msemmija fl-Anness I jistgħu jkunu wżati għad-dekorazzjoni tal-qxur tal-bajd jew għall-istampar tal-qxur tal-bajd kif ipprovvdut fir-Regolament (KEE) Nru 1274/91.
10. Biss dawk il-kuluri elenkati fl-Anness I, bl-eċċezzjoni ta’ E 123, E 127, E 128, E 154, E 160b, E 161g, E 173 u E 180, jistgħu jinbiegħu direttament lill-konsumaturi.
11. Fi ħdan it-tifsira ta’ din id-Direttiva ‘mhux ipproċessat’ tfisser li m’għaddiex mill-ebda trattament li jirriżulta f’bidla sostanzjali mill-istat oriġinali tal-prodotti ta’ l-ikel. Madankollu, jistgħu per eżempju jkunu diviżi, maqsuma, servuti, iddissussati, magħmula kapuljat, misluħa, maqtugħa, mqaxxra, mitħuna, mnaddfa, mirquma, iffriżati ħafna, iffriżati, mkessħin, mitħuna jew mifsuqa, ippakkjati jew mhux ippakkjati.
Artikolu 3
Mingħajr preġudizzju għad-dispożizzjonijiet l-oħra tal-Komunità, il-preżenza ta’ kulur fi prodott ta’ l-ikel hija permissibbli:
- fi prodott ta’ l-ikel kompost apparti minn dak msemmi fl-Anness II sal-limiti li l-kulur ikun permissibli f’wieħed mill-ingredjenti tal-prodott ta’ l-ikel kompost.
jew
- jekk il-prodott ta’ l-ikel jkun iddestinat biex jintuża biss fil-preparazzjoni ta’ prodott ta’ l-ikel kompost u sal-limiti li dak il-prodott ta’ l-ikel kompost ikun konformi mad-dispożizzjonijiet ta’ din id-Direttiva.
Artikolu 4
Jista’ jkun deċiż mill-proċedura stabbilita fl-Artikolu 5, jekk prodott ta’ l-ikel partikolari jagħmilx parti minn kategorija ta’ l-ikel msemmija fl-Annessi, u jekk sustanzi humiex kuluri fit-tifsira ta’ l-Artikolu 1.
Artikolu 5
1. Meta l-proċedura stabbilita f’dan l-Artikolu għandha tkun segwita, il-Kummissjoni għandha tkun mgħejjuna mill-Kumitat Permanenti dwar l-Ikel, stabbilit permezz tad-Direttiva 69/414/KEE [9], minn hawn ‘l quddiem msemmi bħala ‘il-Kumitat’.
2. Il-president għandu jirreferi l-materja lejn il-Kumitat jew fuq l-inizjattiva tiegħu stess jew fuq it-talba ta’ rappreżentant ta’ Stat Membru.
3. Ir-rappreżentant tal-Kummissjoni għandu jissottometti lejn il-Kumitat abbozz tal-miżuri li għandhom jittieħdu. Il-Kumitat għandu jagħti l-opinjoni tiegħu fuq l-abbozz fil-limitu taż-żmien li l-president jista’ jistabbilixxi skond l-urġenza tal-każ L-opinjoni għandha tingħata mill-maġġoranza kif stabbilita fl-Artikolu 148(2) tat-Trattat fil-każ ta’ deċiżjonijiet li l-Kunsill huwa meħtieġ li jieħu fuq proposta mill-Kummissjoni. Il-voti tar-rappreżentanti tal-Istati Membri fi ħdan il-Kumitat għandhom jkunu mogħbija skond il-maniera stabbilita f’dak l-Artikolu. Il-president m’għandux jivvota.
4. (a) Il-Kummissjoni għandha tadotta l-miżuri maħsuba jekk dawn ikunu jaqblu mal-opinjoni tal-Kumitat.
(b) Jekk il-miżuri maħsuba ma jkunux bi qbil mal-opinjoni tal-Kumitat, jew jekk ma tingħata l-ebda opinjoni, il-Kummissjoni għandha minnufih tissottometti lejn il-Kunsill proposta relatata mal-miżuri li għandhom jittieħdu. Il-Kunsill għandu jaġixxi b’maġġoranza kwalifikata.
Jekk, fit-tmiem ta’ tliet xhur mid-data tar-referenza lejn il-Kunsill, il-Kunsill ikun għandu ma aġixxiex, il-miżuri proposti għandhom ikunu adottati mill-Kummissjoni.
Artikolu 6
L-Istati Membri għandhom, fi żmien tliet snin mill-adozzjoni ta’ din id-Direttiva, jistabbilixxu sistemi biex jissorveljaw il-konsum u l-użu tal-kuluri u jirrapurtaw ir-riżultati tagħhom lejn il-Kummissjoni.
Il-Kummissjoni għandha tagħmel rapport lejn il-Parlament Ewropew fi żmien ħames snin mill-adozzjoni ta’ din id-Direttiva dwar il-bidliet li jkunu seħħu fis-suq tal-kuluri, il-livelli ta’ l-użu u l-konsum.
Bi qbil mal-kriterji ġenerali tal-punt 4 ta’ l-Anness II tad-Direttiva 89/107/KEE, fi żmien ħames snin mill-adozzjoni ta’ din id-Direttiva, il-Kummissjoni għandha tirrevedi il-kondizzjonijiet ta’ l-użu msemmija f’din id-Direttiva, u tipproponi bidliet fejn meħtieġ.
Artikolu 7
L-Artikoli 1 sa 7, l-Artikolu 8(1), it-tieni nċiż u (2), u l-Artikoli 9 sa 15 tad-Direttiva tat-23 ta’ Ottubru 1962 dwar is-sustanzi tal-kulur fi prodotti ta’ l-ikel huma hawnhekk revokati.
Ir-referenzi għad-dispożizzjonijiet revokati għandhom jkunu interpretati bħala referenzi għad-dispożizzjonijiet korrispondenti ta’ din id-Direttiva.
Artikolu 8
Il-Kummissjoni għandha, biex tikkoinċidi mad-data tad-dħul fis-seħħ ta’ din id-Direttiva, tistabbilixxi kampanja, flimkien mal-Parlament Ewropew, ministeri nazzjonali, l-industriji ta’ l-ikel u l-korpi tal-konsumatur, biex tinforma lill-konsumaturi dwar il-proċeduri ta’ l-evalwazzjoni u l-awtorizzazzjoni għall-kuluri permissibbli, u t-tifsira tas-sistema tan-numri ‘E'.
Artikolu 9
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex ikunu konformi ma’ din id-Direttiva mhux aktar tard mil-31 ta’ Diċembru 1995 sabiex:
- jippermettu, mhux aktar tard mill-31 ta’ Diċembru 1995, kummerċ u użu tal-prodotti li huma konformi ma’ din id-Direttiva,
- jipprojbixxu, mhux iktar tard mit-30 ta’ Ġunju 1996, kummerċ u użu tal-prodotti li ma humiex konformi ma’ din id-Direttiva. Prodotti mpoġġija fis-suq jew ittikkettjati qabel dik id-data li ma jkunux konformi ma’ din id-Direttiva jistgħu, b’dana kolu, jkunu mibjugħa sakemm jispiċċaw il-ħażniet.
Dawn għandhom jinfurmaw lill-Kummissjoni minnufih.
2. Meta l-Istati Membri jadottaw il-miżuri li hemm referenza dwarhom fil-paragrafu 1, dawn għandhom ikollhom referenza għal din id-Direttiva jew għandhom jkunu akkumpanjati b’din ir-referenza fl-okkażjoni tal-publikazzjoni uffiċjali tagħhom. Il-metodi ta’ kif isiru dawn it-tipi ta’ referenzi għandhom ikunu stabbiliti mill-Istati Membri.
Artikolu 10
Din id-Direttiva għandha tidħol fis-seħħ fil-jum tal-publikazzjoni tagħha fil-Ġurnal Uffiċjali tal-Komunitajiet Ewropej.
Artikolu 11
Din id-Direttiva hija indirizzata lill-Istati Membri.
Magħmula fi Brussel, it-30 ta’ Ġunju 1994.